ไทยประเดิม ส่งออก “ทุเรียน-มังคุด” ไปจีน ผ่านด่านรถไฟผิงเสียง ล็อตแรก มูลค่ากว่า 6.8 ลบ.
ไทยประเดิม ส่งออก "ทุเรียน-มังคุด" ไปจีนผ่านด่านรถไฟผิงเสียง ล็อตแรก มูลค่ากว่า 6.8 ลบ.
ไทยประเดิม ส่งออก "ทุเรียน-มังคุด" ไปจีนผ่านด่านรถไฟผิงเสียง ล็อตแรก มูลค่ากว่า 6.8 ลบ.
14 พ.ค. 2563

นางสาวเสริมสุข สลักเพ็ชร์ อธิบดีกรมวิชาการเกษตร กระทรวงเกษตรและสหกรณ์ เปิดเผยว่า กรมวิชาการเกษตรได้รับรายงานว่า ได้เริ่มมีการส่งออกทุเรียนและมังคุดจากไทย ล็อตแรกผ่านด่านตรวจพืชนครพนม กรมวิชาการเกษตร เพื่อนำผลไม้เข้าสู่ด่านรถไฟผิงเสียงของจีนเป็นครั้งแรกแล้วจำนวน 4 ตู้คอนเทนเนอร์
โดยแยกเป็นทุเรียนจำนวน 1 ตู้ ปริมาณ 18,240 กิโลกรัม มูลค่า 2,079,360 บาท มังคุดจำนวน 3 ตู้ ปริมาณ 64,072 กิโลกรัม มูลค่า 4,805,400 บาท รวมมูลค่าการส่งออกในครั้งนี้จำนวนทั้งสิ้น 6,884,760 บาท โดยสินค้าในล็อตแรกนี้จะเดินทางถึงด่านรถไฟผิงเสียงของจีนในวันที่ 15 พฤษภาคมนี้
ก่อนหน้านี้กรมวิชาการเกษตรและสำนักงานมาตรฐานสินค้าเกษตรและอาหารแห่งชาติ ได้เจรจากับกระทรวงศุลกากรของจีน (GACC) เพื่อขอเพิ่มเส้นทางการนำเข้าผลไม้ของไทยทางบกจากเส้นทางเดิมที่นำเข้าได้เพียง 2 ด่านคือ ด่านโม่หันและด่านโหย่วอี้กวน จนประสบผลสำเร็จ โดยจีนอนุญาตให้ไทยสามารถส่งออกผลไม้เข้าด่านของจีนเพิ่มได้อีก 2 ด่าน คือด่านตงซิง และด่านรถไฟผิงเสียง โดยมีผลตั้งแต่วันที่ 30 เมษายน 2563 ที่ผ่านมา
ทั้งนี้ อธิบดีกรมวิชาการเกษตร กล่าวว่า ได้รับรายงานจากนางสาวปทุมวดี อิ่มทั่ว กงสุลการเกษตร ฝ่ายเกษตรประจำสถานกงสุลใหญ่ ณ นครกว่างโจว ว่า ด่านรถไฟผิงเสียงเป็นด่านสากลที่สามารถรองรับการเข้าออกของผู้คนและสินค้าระหว่างประเทศ
โดยเป็นด่านรถไฟที่ได้รับอนุญาตจากกระทรวงศุลกากรของจีนเมื่อเดือนกุมภาพันธ์ 2563 ที่ผ่านมา ให้เป็นด่านนำเข้าผลไม้ทางรถไฟจากต่างประเทศเพียงแห่งเดียวของเขตกว่างซีจ้วงอยู่ภายใต้การกำกับดูแลของศุลกากรผิงเสียง และมีแผนรองรับผลไม้ไทยในช่วงเดือนเมษายน – มิถุนายนของทุกปี ด้วยการจัดรถไฟวันละ 4 ขบวน เดินทางจากสถานีด่งดังของเวียดนาม เข้ามายังสถานีรถไฟผิงเสียง โดยคาดการณ์ว่าจะสามารถรองรับผลไม้ไทยได้วันละ 60 – 70 ตู้ จึงเป็นทางเลือกใหม่ให้กับผู้ส่งออกได้เป็นอย่างดี รวมทั้งยังช่วยเพิ่มโอกาสทางการค้าให้กับผู้ส่งออกไทย
อธิบดีกรมวิชาการเกษตร กล่าวย้ำว่า การส่งออกในครั้งนี้ต้องถูกจารึกไว้ในประวัติศาสตร์การส่งออกผลไม้ของไทยไปจีน เพราะเป็นการส่งออกทางรถไฟเป็นครั้งแรก โดยที่ผ่านมาไทยได้ขนส่งผลไม้เข้าสู่จีนเฉพาะทางรถยนต์ ทางเรือ และทางอากาศเท่านั้น ซึ่งการขนส่งทางรถไฟจะช่วยกำจัดจุดอ่อนการขนส่งทางบกที่ประสบปัญหาการจราจรที่ติดขัดสะสมเป็นทางยาวบริเวณหน้าด่านได้
โดยทุเรียนและมังคุดในล็อตแรกที่มีการส่งออกด้วยรถไฟนี้เป็นผลผลิตที่มาจากโรงคัดบรรจุในจังหวัดจันทบุรี ส่งออกโดยผ่านด่านตรวจพืชนครพนม รวมปริมาณการส่งออกจำนวนทั้งหมด 82,312 กิโลกรัม มูลค่าการส่งออกรวมจำนวนทั้งสิ้น 6,884,760 บาท ซึ่งผลไม้ไทยล็อตประวัติศาสตร์นี้จะเข้าสู่ด่านรถไฟผิงเสียงเป็นรอบปฐมฤกษ์ในวันที่ 15 พฤษภาคมนี้
ทั้งนี้ มูลค่าการส่งออกผลไม้ไปจีน ระหว่างเดือนมกราคม – เมษายน 2563 ที่ผ่านมา ไทยส่งออกผลไม้ไปจีนปริมาณทั้งหมด 451,976 ตัน โดยผลไม้ไทยที่มีปริมาณส่งออกไปจีนสูงสุด 5 อันดับแรก คือ ลำไย ทุเรียน มะพร้าวอ่อน ขนุน และมังคุด ปี 2562 มีปริมาณการส่งออกรวมจำนวนทั้งสิ้น 723,785 ตัน มูลค่ารวม 35,368 ล้านบาท